Одлука о томе како поступити са Србијом, прикључити је Монархији или напасти, вероватно је последица јачања положаја Србије на Балкану након Балкансих ратова, те гушење побуне Шиптара на Косову и Метохији октобра 1913, за чије је избијање Србија оптуживала Беч. Након што су српске трупе угушиле побуну и ушле на територију Албаније, Аустроугарска је поставила Србији ултиматум да одмах повуче своје трупе. Управо у то време је и Немачка променила свој став и саветовала Аустроугарској да нападне Србију. Нису познати тачни разлози ове промене у ставу Немачке, али се може претпоставити да је на то могао да утиче ниво спремности Немачке за рат у датом тренутку, одлука да ступи у рат са Француском и Русијом, вера да би Аустроугарска у случају сукоба могла брзо поразити Србију, као и нада да друге војне силе неће стати на страну Србије.